**Az előterjesztést megtárgyalta:**

* Jogi és Társadalmi Kapcsolatok Bizottsága
* Gazdasági és Városstratégiai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*aljegyző*

**ELŐTERJESZTÉS**

**Szombathely Megyei Jogú Város Közgyűlésének 2015. január 29-i ülésére**

**Javaslat a Savaria Történelmi Karnevál jövőbeni megszervezésével kapcsolatos döntések meghozatalára**

Szombathely Megyei Jogú Város Önkormányzata 2000-ben, a millennium évében – felelevenítve az 1960-as évek egyik legjelentősebb kulturális eseményét, a város alapítását színpompás, látványos felvonulással ünneplő rendezvényt - szervezte meg első ízben a Savaria Történelmi Karnevált (a továbbiakban: Karnevál), amely azóta minden évben megrendezésre kerül. 2001. évtől a Karnevál szervezését az Önkormányzat által alapvetően e feladatra létrehozott Savaria Történelmi Karnevál Közhasznú Közalapítvány (a továbbiakban: Közalapítvány) látta el. A Karnevál megrendezéséhez Önkormányzatunk évről évre jelentős támogatást biztosított: 2012. évben 35 millió Ft, 2013. évben 45 millió Ft támogatást nyújtott, 2014. évben (eddig) 75 millió Ft került átutalásra, és a nagy sajtónyilvánosságot kapott ki nem egyenlített követelésekre tekintettel további finanszírozási igény merült fel.

A Közalapítvány finanszírozási igénye vetette fel a Karnevál megszervezésével kapcsolatos feladatok újragondolását.

A Karnevál szervezése az önkormányzat intézményi rendszerét áttekintve, alapvetően két szervezet keretei között képzelhető el: az AGORA Szombathelyi Kulturális Központ, vagy a Savaria Turizmus Nonprofit Kft. feladatköreként.

Bár az **AGORA Szombathelyi Kulturális Központ** jellemző profilja a rendezvényszervezés, - az AGORA megújult multifunkcionális helyszín belépésével - a TIOP-AGORA pályázatban foglalt szakmai feladatrendszerrel a Karneváli feladatellátás irányvonala *nem összeegyeztethető*, mivel a pályázat konkrétan nevesíti az intézmény által ellátandó funkciókat, a pályázati feltételek alapján ettől eltérni nem lehet.

A **Savaria Turizmus Nonprofit Kft**-t (a továbbiakban: NKft.) Szombathely Megyei Jogú Város Önkormányzata 2011. április 1-jén azzal a céllal hozta létre, hogy Szombathely város turizmusirányítása, fejlesztése érdekében turisztikai szakmai operatív szervezetként a magyar TDM (Turisztikai Desztináció Menedzsment) rendszer égisze alatt helyi TDM szervezeti struktúrában turizmusmenedzsment feladatokat lásson el, turisztikai termékfejlesztéseket generáljon. A NKft. 2011. augusztus 29-én kelt, Szombathely Megyei Jogú Város Önkormányzatával kötött feladatellátásra vonatkozó Együttműködési Megállapodás értelmében az Önkormányzat vállalta, hogy a turizmus szervezése területén fellelhető párhuzamos struktúrákat megszünteti, és újabbakat nem hoz létre. A megállapodásban rögzítettek szerint a NKft. feladata Szombathely turisztikai fogadási feltételeinek javítása, új turisztikai fejlesztések generálása, új termékek és szolgáltatások kialakításának kezdeményezése, a turisztikai termékek összehangolása, a fejlesztések szakmai koordinációjának ellátása.

A NKft. 2011 novemberében a Nemzetgazdasági Minisztérium előírásainak megfelelően hivatalosan regisztrált TDM szervezetté vált. A Nemzetgazdasági Minisztérium Turisztikai Főosztálya TDM szervezetek működésére vonatkozó előírásai szerint a NKft. fő feladata a turisztikai termékfejlesztés és projektmenedzsment.

A Savaria Történelmi Karnevál - mint kultusz turisztikai termék - NKft. általi megszervezése egyrészt a párhuzamos struktúrák megszüntetését is eredményezi, másrészt biztosítja a Karnevál turisztikai tevékenységgel egységes módon történő fejlesztését, összehangolását és kommunikálását, a rendezvény hatékonyabb, átláthatóbb megszervezését.

**A Kanevál tervezett átalakításával kapcsolatosan a Vas Megyei Turizmus Szövetség az alábbi véleményt fogalmazta meg:**

Szakmai álláspontjuk szerint a Karnevál a város meghatározó rendezvénysorozata, amely helyi gazdasági, de társadalmi potenciálja sincs kihasználva.

A turizmus fontos, a megye életében - potenciálisan - meghatározó szerepű gazdasági ágazat, amely ugyanolyan menedzsment-folyamatokat igényel, mint a gazdasági szféra bármely területe. Közép- és nagyvárosi szinten a turizmus menedzsment fontossága, színvonala és ezzel gazdasági-társadalmi hatásai az adott település döntéshozóinak szándékaitól, prioritás-sorrendjétől függenek. Ha Szombathely város a turizmusgazdaságnak a város életében fontos szerepet szán, érdemes a városi erőforrások koncentrálása, a benne résztvevők kötelező, szabályzókkal biztosított együttműködése, versenyképes tudással bíró szakemberek, szaktanácsadók bevonása, alkalmazása.

Alapvetően fontos különválasztani a helyi lakosság művelődésére szánt programokat, rendezvényeket a gazdasági hatást is célzó, turisztikai akcióktól, attrakcióktól. A turisztikai termék, rendezvény vagy fejlesztés éppen attól válik „turisztikaivá”, hogy már a tervezés időszakában, az ötlet megszületésekor tapasztalt turisztikai szakembereket vonnak be a munkába, akik azok fejlődésénél, kommunikációjánál, az ötletgazdákkal együttműködve valóban egyedi, versenyképes terméket hoznak létre, majd menedzselnek, fejlesztenek a nemzetközi trendeknek, keresletnek megfelelően.

A szándék, hogy a Savaria Történelmi Karnevál a Savaria Turizmus Nonprofit Kft., mint Szombathely város turizmusért felelős menedzsment szervezetének felügyelete alá kerüljön, akkor és úgy indokolt, ha:

* az említett rendezvényeket legalább részben turisztikai, gazdaságfejlesztési célzattal hozta létre illetve támogatja, azoktól gazdasági hatást is vár,
* az egyedi termékfejlesztésért felelős, illetve abban részt venni kívánó kulturális szakembereket, civil, egyházi és gazdasági szereplőket minél szélesebb körben együttműködésre készteti,
* a rendezvények marketingkommunikációjára, valamint a szervezésére, továbbfejlesztésére szánt szükséges forrásokat is biztosítja a Savaria Turizmus Kft számára,
* minden, a rendezvényekkel kapcsolatos tervet, információt, szándékot a városi TDM szervezettel előzetesen, haladéktalanul megoszt, véleményeztet, figyelembe vesz,
* reális elvárásokat támaszt, a szervezők rendelkezésére bocsátott erőforrásoknak, a hazai és a nemzetközi (testvérvárosi) tapasztalatoknak megfelelően.

**Előzőek miatt javasolom a közgyűlésnek, hogy 2015. évtől a Savaria Történelmi Karnevál szervezésével a Savaria Turizmus Nonprofit Kft.-t bízza meg.**

A Közalapítvány szakmai tapasztalata, vagyona és a Karnevál programjához kapcsolódó folyamatban lévő pályázata indokolja, hogy a Közalapítvány a továbbiakban is közreműködjön a Karnevál szervezésében az alábbiak szerint:

* a tulajdonában lévő ingóságokat a Karnevál rendelkezésére bocsátja,
* a Nemzeti Kulturális Alap pályázati forrását a Karnevál programjainak finanszírozására fordítja,
* a Karnevál szervezésében közreműködő szakemberek tudására a továbbiakban is számítani kell, szerepüket meg kell találni az új szervezeti keretek között.

**Fentiekre tekintettel a Közalapítvány vonatkozásában az alábbiakról szükséges dönteni:**

1. A Közalapítvány alapító okiratának módosítása

A Karnevál szervezési kereteinek megváltozása miatt szükséges a „Savaria Történelmi Karnevál" Közhasznú Közalapítvány alapító okiratának módosítása is.

Az alapító okiratban javaslom a Közalapítvány célja fejezetet követően az Közalapítvány feladatai között pontosítani, hogyan oszlanak meg a feladatok a Közalapítvány és a Savaria Turizmus Nonprofit Kft között.

Az előterjesztés mellékletét képezi a közalapítvány alapító okiratának módosításokkal egységes szerkezetbe foglalt változata, ahol a fenti módosítások az új III. pontban vastag, dőlt és aláhúzott betűkkel olvashatók. Eszerint a Közalapítvány feladata a Karnevál szervezésében az alábbi lenne:

„A Közalapítvány a fenti célok megvalósítása érdekében különösen az alábbi feladatokat végzi:

* a tulajdonát képező vagyont biztosítja a Savaria Történelmi Karnevál megrendezéséhez;
* a Savaria Történelmi Karnevál megrendezéséhez forrásokat, pályázati lehetőségeket keres, és ezen forrásokat a rendezvény megrendezésére fordítja;
* a város történelmi múltjának ápolásában, a Savaria Történelmi Karnevál megrendezésében, illetve a közművelődési, tudományos és művészeti tevékenységben felhalmozott szakmai tapasztalatával segíti a Savaria Történelmi Karnevál szervezését;
* együttműködik a Savaria Történelmi Karnevál Alapító által kijelölt szervezőjével, és erre vonatkozóan vele együttműködési megállapodást köt.”

1. A Közalapítvány kuratóriumi és felügyelő bizottsági tagjainak megválasztása

A „Savaria Történelmi Karnevál" Közhasznú Közalapítvány alapító okiratának rendelkezése szerint a Közalapítvány vagyonának kezelője és legfőbb döntéshozó szerve a 10 tagú Kuratórium. A Kuratórium tagjai természetes személyek.

A Kuratórium tagjainak személyi összetétele: a közalapítványt tevő által felkért 10 közéleti személy.

A kuratórium elnökét és tagjait az alapító kéri fel.

A Közalapítványnál 5 tagú Felügyelő Bizottság működik, amelynek tagjait az Alapító kéri fel.

Szombathely Megyei Jogú Város Önkormányzata Közgyűlése 2010. október 28-i, 2010. november 25-i, 2012. április 26-i, illetve 2012. december 13-i ülésein döntött a „Savaria Történelmi Karnevál” Közhasznú Közalapítvány kuratóriumi tagjainak, illetve felügyelő bizottsági tagjainak megválasztásáról.

A kuratóriumi tagok megbízatása az önkormányzati választásokat követő új Közgyűlés alakuló ülésétől számított 60. napig, a felügyelő bizottsági tagok megbízatása a polgármesterek és az önkormányzati képviselők általános választását követő új Közgyűlés megalakulásáig tartott. Szombathely Megyei Jogú Város Közgyűlése 2014. december 15-i ülésén 553/2014. (XII.15.) Kgy. sz. határozatával a „Savaria Történelmi Karnevál” Közhasznú Közalapítvány kuratóriumi elnökének és 8 tagjának, valamint a felügyelő bizottsági tagjainak megbízatását 2015. február 28. napjáig meghosszabbította.

A közalapítvány törvényes működőképességének biztosítása érdekében a kuratóriumba és a felügyelő bizottságba új tagok megválasztása vált szükségessé. A kuratóriumi és felügyelő bizottsági tagok személyi összetételéről a Közgyűlésnek mint alapítónak döntenie kell. Javaslatot teszek arra, hogy a kuratórium a hatékonyabb működés érdekében az eddigi 10 helyett 5 taggal működjön.

A megválasztandó kuratóriumi tagokra mint vezető tisztségviselőkre vonatkozó általános szabályokat a Polgári Törvénykönyvről szóló 2013. évi V. törvény (a továbbiakban: Ptk.) tartalmazza. Eszerint vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

Nem lehet vezető tisztségviselő az, akit

* bűncselekmény elkövetése miatt jogerősen szabadságvesztés büntetésre ítéltek;
* e foglalkozástól jogerősen eltiltottak;
* eltiltottak a vezető tisztségviselői tevékenységtől.

További szabályok szerint nem lehet a kuratórium tagja az alapítvány kedvezményezettje és annak közeli hozzátartozója; illetve az alapító és közeli hozzátartozói nem lehetnek többségben a kuratóriumban.

Az alapító okirat rendelkezése szerint közhasznú szervezet megszűnését követő két évig nem lehet a Közalapítvány Kuratóriumának tagja az, aki olyan közhasznú szervezetnél töltött be – annak megszűnését megelőző két évben legalább egy évig – vezető tisztséget, amely az adózás rendjéről szóló törvény szerinti köztartozását nem egyenlítette ki.

A Közalapítvány kuratóriumának jelenleg megválasztott tagjai:

Elnök: Mérei Tamás

Titkár: Szommer Ildikó

Tagok: Grünwald Stefánia

Szabó Tibor András

Hutflesz Mihály

Bálint András

Cseszkó Tamás

Parais István

Kurucz Hella

A Közgyűlés 553/2014. (XII.15.) Kgy. sz. határozatával Dr. Ipkovich Györgynek a kuratóriumi tagságról való lemondását tudomásul vette.

A Ptk. szabályai szerint a felügyelőbizottság tagja az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. Nem lehet a felügyelőbizottság tagja, akivel szemben a vezető tisztségviselőkre vonatkozó kizáró ok áll fenn, továbbá aki vagy akinek a hozzátartozója a jogi személy vezető tisztségviselője. Továbbá a felügyelőbizottság tagjaira a kuratórium tagjaira vonatkozó kizáró és összeférhetetlenségi szabályokat is alkalmazni kell.

A Közalapítvány alapító okiratának rendelkezése szerint nem lehet a felügyelő bizottság elnöke, vagy tagja az, aki:

* a Kuratórium elnöke, vagy tagja;
* a Közalapítvánnyal a megbízatásán kívül más tevékenység kifejtésére irányuló munkaviszonyban, vagy munkavégzésre irányuló jogviszonyban áll;
* a Közalapítvány cél szerinti juttatásából részesül, kivéve a bárki által megkötés nélkül igénybe vehető, nem pénzbeli szolgáltatásait, illetve
* a fent meghatározott személyek hozzátartozója.

A Közalapítvány felügyelő bizottságának jelenleg megválasztott tagjai:

Biácsi Tamás Péter

Lukács László

Kiss Béla

Dr. Pap Hunor

Pintérné Pozsgai Emília

Az új kuratóriumi tagok és felügyelő bizottsági tagok megválasztásával egyidejűleg javaslom a korábbi kuratóriumi tagok és felügyelő bizottsági tagok meghosszabbított megbízási idejének módosítását 2015. január 31-re.

1. Az új Ptk. által megkívánt módosítások

Tájékoztatom továbbá a Tisztelt Közgyűlést, hogy a 2014. március 15-én hatályba lépett Ptk. változásokat hozott az alapítványok szabályozásában. A Polgári Törvénykönyvről szóló 2013. évi V. törvény hatálybalépésével összefüggő átmeneti és felhatalmazó rendelkezésekről szóló 2013. évi CLXXVII. törvény 11. § (1) bekezdése alapján a Ptk. hatálybalépésekor nyilvántartásba bejegyzett alapítvány a Ptk. hatálybalépését követő első létesítő okirat módosítással egyidejűleg köteles a létesítő okiratának mindazon rendelkezését felülvizsgálni és szükség szerint módosítani, amelyek nem felelnek meg a Ptk. szabályainak. Ennek megfelelően szükségessé vált a közalapítvány alapító okiratának módosítása.

A Közalapítvány alapító okiratában az alábbi módosítások elvégzése vált szükségessé:

* az alapító (Közalapítványtevő) székhelyének megjelölése;
* annak megjelölése, hogy a Közalapítvány határozatlan időre jött létre;
* az éves beszámolóra és a közhasznúsági mellékletre vonatkozó, már hatályon kívüli jogszabály szerinti szabályok törlése;
* a kuratórium ügyvezető szervként való megjelölése;
* a kuratórium tagjaira vonatkozó kizáró és összeférhetetlenségi szabályok megjelölése;
* a kuratóriumi tagság megszűnése több esetének (alapító általi visszahívás az alapítványi cél megvalósításának közvetlen veszélyeztetése esetén; cselekvőképességnek a tevékenység ellátásához szükséges körben történő korlátozása; kizáró vagy összeférhetetlenségi ok bekövetkezte) megjelölése;
* annak meghatározása, hogy az alapítvány munkavállalóival szemben ki gyakorolja a munkáltatói jogokat;
* annak rögzítése, hogy bármely kuratóriumi tag kérheti a kuratóriumi ülés összehívását;
* annak rögzítése, hogy a kuratórium éves beszámolójára mikor kerül sor;
* a Felügyelő Bizottság tagjai megbízatása időtartamának egységesítése a többi, Önkormányzat által alapított alapítvány és közalapítvány kuratóriumi és felügyelő bizottsági tagjai megbízatásának időtartamával;
* a kuratóriumi tagokra vonatkozó kizáró és összeférhetetlenségi okok a Felügyelő Bizottság tagjaira való alkalmazásának kimondása;
* a Felügyelő Bizottság működésére vonatkozó általános Ptk. szabályok hivatkozása;
* az alapító okirat módosítása közzétételére és a Közalapítvány jogutód nélküli megszűnésére vonatkozó rendelkezések pontosítása;
* a korábbi Polgári Törvénykönyvre (1959. évi IV. törvény) utaló jogszabály hivatkozások hatályosítása az új Polgári Törvénykönyvre (2013. évi V. törvény).

Az előterjesztés mellékletét képező, a módosításokkal egységes szerkezetbe foglalt alapító okiratban a jelenlegi módosítások vastag, dőlt és aláhúzott, illetve áthúzott betűkkel jelöltek.

1. A közhasznú jogállással kapcsolatos teendők

A közhasznú jogállású szervezetek szabályozása a Közalapítvány közhasznúvá nyilvánítása óta megváltozott: a közhasznú szervezetekről szóló 1997. évi CLVI. törvényt 2012. január 1-jei hatállyal felváltotta az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (a továbbiakban: Civil tv.).

A Civil tv. átmeneti rendelkezései között szabályozza a törvény hatályba lépése előtt nyilvántartásba vett közhasznú szervezetek jogállását. A Civil tv. 75. § (5) bekezdése szerint a törvény hatálybalépése előtt nyilvántartásba vett közhasznú jogállás esetében a számviteli beszámolót letétbe helyezett szervezet 2014. május 31. napjáig továbbra is igénybe vehette a törvény hatálybalépése előtt megszerzett, valamint a jogszabályok által számára biztosított kedvezményeket, jogállása közhasznú volt.

2014. június 1. napjától már csak a Civil tv. szerint közhasznúsági nyilvántartásba vett szervezet jogosult a közhasznú megjelölés használatára és a közhasznú jogálláshoz kapcsolódó kedvezmények igénybevételére.

A Civil tv. 32. § (1) bekezdése alapján közhasznú szervezetté csak civil szervezet minősíthető, vagy olyan egyéb szervezet, amelyre vonatkozóan a közhasznú jogállás megszerzését törvény lehetővé teszi. A közalapítvány egyik feltételnek sem felelt meg, így nem volt lehetséges a közhasznú szervezetté minősítése.

Az államháztartásról szóló 1992. évi XXXVIII. törvény és egyes kapcsolódó törvények módosításáról szóló 2006. évi LXV. törvény 2014. november 26-án hatályba lépett 9. § (1) bekezdése ugyanakkor lehetőséget biztosít a 2014. május 31. napján közhasznú jogállással rendelkezett közalapítványok számára is a közhasznúsági nyilvántartásba vétel iránti kérelem benyújtására. Erre az alapítónak 2015. május 15. napjáig van lehetősége. Tekintettel arra, hogy jelen előterjesztés keretében módosul az alapító okirat, célszerű a kérelem benyújtásáról is döntést hozni, illetve az alapító okiratot a Civil tv.-nek megfelelően is módosítani. Az előterjesztés mellékletét képező, a módosításokkal egységes szerkezetbe foglalt alapító okirat tartalmazza az ehhez szükséges változásokat is.

A bejegyzés esetén a Közalapítvány 2014. június 1. és a közhasznúsági nyilvántartásba vétel napja között megkötött szerződéseit, nyújtott, valamint kapott adományait, támogatásait, megszerzett kedvezményeit közhasznú jogállással rendelkező szervezet által kötött szerződésnek, adománynak, támogatásnak, közhasznú jogállással rendelkező szervezet által megszerzett kedvezménynek kell tekinteni.

A Savaria Turizmus Nonprofit Kft. és a Közalapítvány közötti - a Karnevál megszervezésére vonatkozó – feladatmegosztásról, működési feltételekről megállapodásban szükséges rendelkezni. A megállapodást a 2015. évi Savaria Történelmi Karnevál sikeres lebonyolítása érdekében a Kft-nek és a Közalapítványnak – az előzőekben leírtakat is figyelembe véve – együttesen, a Közgyűlés döntését követően haladéktalanul el kell készítenie.

A változások indokolttá teszik a Karnevál kezelésében lévő Szombathely, Aréna u. 8. szám alatti ingatlan, valamint Történelmi Témapark jogviszonyainak, használati jogosultságainak felülvizsgálatát, amelyről szintén a februári Közgyűlésen javasolt dönteni.

A Közgyűlés Szombathely Megyei Jogú Város Önkormányzatának Szervezeti és Működési Szabályzatának elfogadásával a Polgármesteri Kabinet Szent Márton programirodájának megszüntetéséről is döntött. A Közgyűlés egyúttal javasolta, hogy a Szent Márton programiroda feladatait – az e területen dolgozó munkatársak továbbfoglalkoztatásával - a Savaria Turizmus Nonprofit Kft. lássa el a továbbiakban. A Szent Márton programsorozat szervezése szervesen illeszkedik a Savaria Turizmus Nonprofit Kft. - Karneváli feladatokkal is bővülő - profiljába.

A feladatok NKft. általi ellátására, a Közalapítvány vonatkozásában elhatározott módosításokra tekintettel a februári Közgyűlésre részletes javaslatot kívánok előterjeszteni az érintett szervezetek közreműködésével:

* az Önkormányzat és a NKft. közötti együttműködési megállapodásra,
* a Savaria Turizmus NKft. alapító okiratának módosítására,
* a Savaria Turizmus NKft. szervezeti és működési szabályzata módosítására,
* a Savaria Turizmus NKft. és a Közalapítvány közötti együttműködési megállapodásra,
* a közterület használatának szabályairól szóló 2/2011.(I.31.) önkormányzati rendelet módosítására,
* illetőleg a Közalapítvány által használt ingatlanokra vonatozó jogviszonyok felülvizsgálatára.

Kérem a Tisztelt Közgyűlést, hogy az előterjesztést megtárgyalni, a Szombathely Megyei Jogú Város Önkormányzata által alapított „Savaria Történelmi Karnevál” Közalapítvány kuratóriumának és felügyelő bizottságának új elnökeit és tagjait megválasztani, és a határozati javaslatot elfogadni szíveskedjék.

**Szombathely, 2015. január „ ”**

**(: Dr. Puskás Tivadar :)**

HATÁROZATI JAVASLAT

**…/2015. (I. 29.) Kgy. számú határozat**

1. Szombathely Megyei Jogú Város Közgyűlése a „Javaslat a Savaria Történelmi Karnevál jövőben megszervezésével kapcsolatos döntések meghozatalára” című előterjesztést megtárgyalta és elhatározza, hogy 2015. évtől a Savaria Történelmi Karnevál megszervezésével a Savaria Turizmus Nonprofit Kft-t bízza meg.
2. A Közgyűlés egyetért azzal, hogy a Savaria Történelmi Karnevál Közhasznú Közalapítvány szakmai tapasztalatával, vagyonával – az alapító okiratában, illetve a Közalapítvány és Savaria Turizmus Nonprofit Kft. közötti feladatmegosztásra vonatkozó megállapodásban meghatározottak szerint – a továbbiakban is közreműködjön a Karnevál szervezésében.
3. A Közgyűlés a Savaria Történelmi Karnevál Közhasznú Közalapítvány alapító okiratát az előterjesztés melléklete szerinti tartalommal jóváhagyja.
4. A Közgyűlés a „Savaria Történelmi Karnevál” Közhasznú Közalapítvány kuratóriuma új tagjainak az alábbi személyeket választja meg:

Elnök: 1. .........................................

Tagok: 2. .........................................

3. .........................................

4. .........................................

5. .........................................

A megválasztás a jogszabályban előírt elfogadó- és vagyonnyilatkozat megtételével válik hatályossá.

1. Szombathely Megyei Jogú Város Közgyűlése a „Savaria Történelmi Karnevál” Közhasznú Közalapítvány felügyelő bizottsága új tagjainak az alábbi személyeket választja meg:

Tagok: 1. .........................................

2. .........................................

3. .........................................

4. .........................................

5. .........................................

A megválasztás a jogszabályban előírt elfogadó- és vagyonnyilatkozat megtételével válik hatályossá.

1. A Közgyűlés az 553/2014. (XII.15.) Kgy. sz. határozat 2. pontját az alábbiak szerint módosítja:

„2. A Közgyűlés a „Savaria Történelmi Karnevál” Közhasznú Közalapítvány kuratóriumi elnökének és 8 tagjának megbízatását ***2015. január 31.*** napjáig meghosszabbítja.”

1. A Közgyűlés az 553/2014. (XII.15.) Kgy. sz. határozat 3. pontját az alábbiak szerint módosítja:

„3. A Közgyűlés a „Savaria Történelmi Karnevál” Közhasznú Közalapítvány felügyelő bizottsági tagjainak megbízatását ***2015. január 31.*** napjáig meghosszabbítja.”

1. A Közgyűlés egyetért azzal, hogy a „Savaria Történelmi Karnevál” Közhasznú Közalapítvány a továbbiakban is rendelkezzen közhasznú jogállással, és felkéri a polgármestert, hogy a közhasznúsági nyilvántartásba vétel iránti kérelmet nyújtsa be a Szombathelyi Törvényszéken.
2. A Közgyűlés felkéri a polgármestert, hogy a módosításokkal egységes szerkezetbe foglalt alapító okiratot aláírja, és a Szombathelyi Törvényszéken a Közalapítvány adataiban történt változások nyilvántartásba vétele iránt a szükséges intézkedéseket tegye meg.
3. A Közgyűlés a Szent Márton programiroda feladatainak ellátásával 2015. február 15. napjával a Savaria Turizmus Nonprofit Kft-t bízza meg.
4. A Közgyűlés felkéri a jegyzőt és a NKft. ügyvezetőjét, hogy a Szent Márton programiroda feladatait ellátó 3 fő (1 fő irodavezető, 2 fő programszervező) vonatkozásában a szükséges munkáltatói intézkedéseket a Közgyűlés döntését követően haladéktalanul tegyék meg.
5. A Közgyűlés felkéri a polgármestert és a jegyzőt, hogy az 1. és 10. pontban foglalt feladatátadásra tekintettel a Savaria Turizmus Nonprofit Kft. ügyvezetőjével és a Savaria Történelmi Karnevál Közhasznú Közalapítvány kuratóriumának elnökével együttműködve az alábbi dokumentumokat készítse elő, és terjessze azokat a februári, illetve áprilisi Közgyűlés elé

* az Önkormányzat és a NKft. közötti együttműködési megállapodás,
* a Savaria Turizmus NKft. és a Közalapítvány közötti együttműködési megállapodás,
* a Savaria Turizmus NKft. alapító okiratának módosítása,
* a Savaria Turizmus NKft. szervezeti és működési szabályzatának módosítása,
* a közterület használatának szabályairól szóló 2/2011.(I.31.) önkormányzati rendelet módosítása,
* a Közalapítvány által használt ingatlanokra vonatozó jogviszonyok felülvizsgálata.

**Felelős:** Dr. Puskás Tivadar polgármester

Koczka Tibor alpolgármester

Molnár Miklós alpolgármester

Dr. Károlyi Ákos aljegyző

/a végrehajtás előkészítéséért:

Babicsné Dr. Tőke Erzsébet, a Jogi, Képviselői és Hatósági Osztály vezetője,

Lakézi Gábor, a Városüzemeltetési Osztály Vezetője,

dr. Bencsics Enikő, az Egészségügyi és Közszolgálati Osztály vezetője,

Vörös-Borsody Csilla a Savaria Turizmus Nonprofit NKft. ügyvezetője

a Savaria Történelmi Karnevál Közhasznú Közalapítvány kuratóriumának elnöke/

**Határidő:** azonnal /az 1. 2. 3. 4. 5. 6. 7. 8. 9. 10. pontok vonatkozásában/

2015. február 15. /a 11. pont vonatkozásában/

2015. februári Közgyűlés /a 12. pont vonatkozásában a közterület használatának szabályairól szóló rendelet módosítása kivételével /

2015. áprilisi közgyűlés /a 12. pontban a közterület használatának szabályairól szóló rendelet módosítása/